ክቡር አምባሳደር አያይዘውም ግንቦት 20 በፈጠረው አዲስ ምእራፍ በአገሪቱ ኢኮኖሚያዊ፣ ፖለቲካዊና ማሕበራዊ ድሎች እንዲመዘገቡ እድል ከመፍጠሩ ጋር ተያይዞ የህዝቡ የልማት ፍላጎት እያደገ መምጣቱንና መንግስት በየጊዜው የሚነሱ የህዝቡን ፍላጎቶች ለማሟላትም ከሰፊው ህዝብ ጋር በቅንጅት ለመስራት ቁርጠኛ አቋም ይዞ እየተንቀሳቀሰ ይገኛል። በተመሳሳይ ከግንቦት 20 አብይ ትሩፋቶች አንዱ ታላቁ የኢትዮጵያ ህዳሴ ግደብ መሆኑን ገልፀው የሀገራችን ህዝቦች ታላቁ የኢትዮጵያ ህዳሴ ግድብ ግንባታ ለመጀመር የመሰረት ድንጋይ የተጣለበትን ሰባተኛ ዓመት ክብረ በዓል “ታላቁ የህዳሴ ግድባችን የአገራችን ህብረ ዜማ! የህዳሴያችን ማማ!” በሚል መሪ ቃል በተለያዩ ዝግጅቶች እያከበሩ ይገኛሉ። ግድቡ በሀገራችን ብሔሮች፣ ብሔረሰቦችና ህዝቦች አንጡራ ሃብት እየተገነባ ያለ ሲሆን ሲጠናቀቅ ለአገራችንና ለተፋሰሱ አገራት የሚኖረው ፋይዳ የጎላ ነው። የሀገራችን ህዝቦች የዚህን ግድብ ግንባታ የዛሬ ሰባት ዓመት ሲጀምሩ፤ “እንደ ጀመርነው እንጨርሰዋለን” ብለው የነበረ ሲሆን አሁን ደግሞ ከ64 በመቶ በላይ አድርሰውት፣ “እንዳገባደድነው እንጨርሰዋለን” በማለት በአገር ቤትና በውጭ የሚኖሩ ኢትዮዽያውያን እየተረባረቡ ይገኛሉ ብለዋል።
